Neuvoston 8 päivänä heinäkuuta 1996 vahvistama YHTEINEN KANTA (EY) N:o 49/96 Euroopan parlamentin ja neuvoston direktiivin 96/...EY antamiseksi televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY muuttamisesta



Virallinen lehti nro C 264 , 11/09/1996 s. 0052



Neuvoston 8 päivänä heinäkuuta 1996 vahvistama YHTEINEN KANTA (EY) N:o 49/96 Euroopan parlamentin ja neuvoston direktiivin 96/. . .EY antamiseksi televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY muuttamisesta (96/C 264/09) EUROOPAN PARLAMENTTI JA EUROOPAN UNIONIN NEUVOSTO, JOTKA ottavat huomioon Euroopan yhteisön perustamissopimuksen ja erityisesti sen 57 artiklan 2 kohdan ja 66 artiklan, ottavat huomioon komission ehdotuksen (1), ottavat huomioon talous- ja sosiaalikomitean lausunnon (2), noudattavat perustamissopimuksen 189 b artiklassa määrättyä menettelyä (3), sekä katsovat, että 1) neuvoston direktiivi 89/552/ETY (4) muodostaa sisämarkkinoiden televisiotoiminnan oikeudelliset puitteet, 2) direktiivin 89/552/ETY 26 artiklassa säädetään, että viimeistään viidennen vuoden lopussa siitä, kun mainittu direktiivi on annettu, komissio antaa Euroopan parlamentille, neuvostolle ja talous- ja sosiaalikomitealle kertomuksen direktiivin soveltamisesta ja tekee tarvittaessa uusia ehdotuksia direktiivin mukauttamiseksi televisiolähetysten alalla tapahtuvaan kehitykseen, 3) direktiivin 89/552/ETY soveltaminen ja komission antama kertomus sen soveltamisesta ovat tuoneet ilmi tarpeen selventää tiettyjä määritelmiä ja tämän direktiivin perusteella jäsenvaltioille aiheutuvia velvoitteita, 4) komisso korosti 19 päivänä heinäkuuta 1994 antamassaan tiedonannossa "Kohti Euroopan tietoyhteiskuntaa - toimintasuunnitelma" sellaisten audiovisuaalisten palvelujen sisältöön sovellettavien säädöspuitteiden tärkeyttä, jotka osaltaan turvaisivat tämäntyyppisten palvelujen vapaan liikkuvuuden yhteisössä ja jotka olisivat avoimia uuden teknologian tarjoamille kasvumahdollisuuksille tällä alalla ottaen samalla huomioon audiovisuaalisten ohjelmien erityisluonteen, erityisesti niiden kulttuuriin liittyvät ja yhteiskunnalliset vaikutukset, niiden lähetystavasta riippumatta, 5) neuvosto otti kyseisen toimintasuunnitelman myönteisesti vastaan 28 päivänä syyskuuta 1994 pidetyssä istunnossaan ja korosti tarvetta lisätä Euroopan audiovisuaalisen teollisuuden kilpailukykyä, 6) uusia audiovisuaalisia palveluja koskevien lainsäädännöllisten puitteiden on oltava sopusoinnussa tämän direktiivin ensisijaisen tavoitteen kanssa, joka on palvelujen vapaata liikkuvuutta koskevien oikeudellisten puitteiden luominen, 7) Eurooppa-neuvostoon Essenissä 9 ja 10 päivänä joulukuuta 1994 kokoontuneet valtion ja hallitusten päämiehet pyysivät komissiota esittämään ehdotuksen direktiivin 89/552/ETY tarkistamiseksi ennen seuraavaa kokoustaan, 8) direktiivin 89/552/ETY täytäntöönpano on osoittanut tarpeen selventää erityisesti audiovisuaaliseen alaan sovellettavan lainkäyttövallan käsitettä; Euroopan yhteisöjen tuomioistuimen oikeuskäytäntö huomioon ottaen sijoittautumista koskeva arviointiperuste olisi asetettava selkeästi pääperusteeksi yksittäisen jäsenvaltion lainkäyttövallan määrittämisessä, 9) Euroopan yhteisöjen tuomioistuimen 25 päivänä heinäkuuta 1991 Factortame-asiassa (5) antamassa tuomiossa vahvistettujen arviointiperusteiden mukaan sijoittautumisen käsitteeseen kuuluu liiketoiminnan tosiasiallinen harjoittaminen kiinteästä toimipaikasta määrittämättömän ajan, 10) televisioyhtiön sijoittautuminen voidaan määritellä tietyillä käytännön perusteilla, kuten palvelujen tarjoajan päätoimipaikan sijainti, paikka, jossa päätökset ohjelmapolitiikasta tavallisesti tehdään, paikka, jossa yleisölle lähetettävä ohjelma lopullisesti miksataan ja käsitellään, ja paikka, jossa on huomattava osa televisiotoiminnan harjoittamiseen tarvittavasta henkilökunnasta, 11) vahvistamalla tietyt aineelliset perusteet on tarkoitus määrittää menettelyn avulla, että yksi ainoa jäsenvaltio on toimivaltainen lähetystoiminnan harjoittajaan nähden, kun on kyseessä tämän direktiivin soveltamisalaan kuuluvien palvelujen tarjoaminen; ottaen huomioon Euroopan yhteisöjen tuomioistuimen oikeuskäytäntö ja toimivallan puuttumisen välttämiseksi on kuitenkin aiheellista mainita, että lopullisesti jäsenvaltion toimivalta määräytyy Euroopan yhteisön perustamissopimuksen 52 artiklassa ja sitä seuraavissa artikloissa tarkoitetun sijoittautumisen arviointiperusteen mukaisesti, 12) Euroopan yhteisöjen tuomioistuimen vakiintuneen oikeuskäytännön mukaan (6) jäsenvaltiolla on edelleen oikeus ryhtyä toimiin sellaista toiseen jäsenvaltioon sijoittautunutta televisioyhtiötä vastaan, jonka toiminta kohdistuu kokonaan tai pääasiallisesti ensin mainittuun jäsenvaltioon, jos sijoittautumisen tarkoitus on ollut välttää lainsäädäntöä, joka koskisi yhtiötä, jos se olisi sijoittautunut ensiksi mainitun jäsenvaltion alueelle. 13) Euroopan unionista tehdyn sopimuksen F artiklan 2 kohdassa määrätään, että unioni pitää arvossa yhteisön oikeuden yleisinä periaatteina perusoikeuksia, sellaisina kuin ne taataan ihmisoikeuksien ja perusvapauksien suojaamiseksi tehdyssä eurooppalaisessa yleissopimuksessa; kaikkien direktiivin 89/552/ETY, sellaisena kuin se on muutettuna tällä direktiivillä, 2 a artiklan mukaisesti toteutettujen toimenpiteiden, joilla pyritään rajoittamaan televisiolähetysten vastaanottamista ja/tai keskeyttämään niiden edelleen lähettämistä, on oltava kyseisten periaatteiden mukaisia, 14) on tarpeen taata direktiivin 89/552/ETY, sellaisena kuin se on muutettuna tällä direktiivillä, säännösten tehokas soveltaminen kaikkialla yhteisössä vapaan ja oikeudenmukaisen kilpailun varmistamiseksi saman alan yritysten välillä, 15) asiassa suoranaisesti osallisina olevien kolmansien osapuolten, muiden jäsenvaltioiden kansalaiset mukaan luettuna, on voitava puolustaa kansalliseen lainsäädäntöön perustuvia oikeuksiaan toimivaltaisissa oikeudellisissa tai muissa viranomaisissa siinä jäsenvaltiossa, jolla on lainkäyttövalta siihen televisioyhtiöön nähden, joka mahdollisesti ei noudata direktiivin 89/552/ETY, sellaisena kuin se on muutettuna tällä direktiivillä, soveltamiseen perustuvia kansallisia säännöksiä, 16) jäsenvaltiot voivat vapaasti toteuttaa aiheellisiksi katsomansa toimenpiteet kolmansista maista tulevia lähetyksiä kohtaan, jotka eivät vastaa direktiivin 89/552/ETY, sellaisena kuin se on muutettuna tällä direktiivillä, 2 artiklassa vahvistettuja edellytyksiä, jos toimenpiteet ovat yhteisön oikeuden ja yhteisön kansainvälisten velvoitteiden mukaisia, 17) eurooppalaisten teosten edistämistä koskevan kansallisen lainsäädännön eroavaisuuksista eri jäsenvaltioissa johtuvien esteiden poistamiseksi direktiivissä 89/552/ETY, sellaisena kuin se on muutettuna tällä direktiivillä, on säännöksiä, joiden tarkoitus on yhdenmukaistaa näitä lainsäädäntöjä; näissä säännöksissä, jotka yleensä mahdollistavat kaupan vapauttamisen, on oltava säännöksiä kilpailuedellytysten yhdenmukaistamisesta, 18) lisäksi Euroopan yhteisön perustamissopimuksen 128 artiklan 4 kohdan mukaan yhteisö on velvollinen ottamaan kulttuuriin liittyvät näkökohdat huomioon muiden perustamissopimuksen määräysten mukaisessa toiminnassaan, 19) komission 7 päivänä huhtikuuta 1994 hyväksymässä vihreässä kirjassa "Ohjelmatuotannon vahvistamiseen tähtäävät strategiavaihtoehdot Euroopan unionin audiovisuaalisessa politiikassa" esitetään muun muassa eurooppalaisten teosten edistämistoimenpiteitä alan kehittämiseksi; MEDIA II -ohjelma, jolla pyritään edistämään koulutusta, kehitystä ja levitystä audiovisuaalisella alalla, on suunniteltu myös mahdollistamaan kehitettävien eurooppalaisten teosten tuottaminen, 20) televisioyhtiöitä, ohjelmantekijöitä, tuottajia, kirjailijoita ja muita asiantuntijoita olisi kannustettava kehittämään nykyistä yksityiskohtaisempia ideoita ja toimintasuunnitelmia, joilla tähdätään kansainväliselle yleisölle suunnattujen eurooppalaisten kuvitteellisten elokuvien kehittämiseen, 21) edellä mainittujen seikkojen lisäksi on tarpeen luoda edellytykset ohjelmateollisuuden kilpailukyvyn parantamiseksi; komission 3 päivänä maaliskuuta 1994 antaman direktiivin 89/552/ETY 4 ja 5 artiklan soveltamisesta kyseisen direktiivin 4 artiklan perusteella antamassa tiedonannossa päädytään siihen johtopäätökseen, että eurooppalaisten teosten edistämistoimenpiteillä voidaan myötävaikuttaa kilpailukyvyn parantamiseen, 22) eurooppalaisten teosten suhteelliset osuudet on saavutettava ottaen huomioon taloudelliset tosiasiat; tämän vuoksi asteittainen järjestelmä tämän tavoitteen saavuttamiseksi on tarpeen, 23) kysymys erityisistä aika-asteikoista erityyppisille elokuvateosten televisioesityksille on ensisijaisesti ratkaistava sopimuksin asianomaisten osapuolten tai ammattilaisten välillä; jos kyseisiä sopimuksia ei ole, olisi laadittava aikataulu kyseisten teosten esittämiselle, 24 ihmisille tarkoitettujen lääkevalmisteiden mainostamisesta säädetään neuvoston direktiivissä 92/28/ETY (7), 25) mainonnalle ja teleostolähetyksille varattavissa olevaan päivittäiseen tai tuntia kohti lasketun lähetysajan enimmäismäärään ei pidä laskea mukaan lähetystoiminnan harjoittajan päivittäin lähetettäviä omia ohjelmia, eikä niihin suoraan liittyviä oheistuotteita koskevia kuulutuksia, virallisia tiedotuksia eikä korvauksetta lähetettäviä hyväntekeväisyysvetoomuksia, 26) kilpailun vääristymien välttämiseksi tämän poikkeuksen soveltaminen rajoitetaan niitä tuotteita koskeviin ilmoituksiin, jotka täyttävät sen kaksinkertaisen ehdon, että ne ovat kyseisten ohjelmien oheistuotteita ja liittyvät suoraan niihin; "oheistuote" tarkoittaa tuotetta, jonka avulla katselijat voivat saada täyden hyödyn näistä ohjelmista tai toimia interaktiivisesti niiden kanssa, 27) teleostostoiminnan kehittämiseksi on tärkeätä muuttaa lähetysaikoja koskevia sääntöjä ja turvata kuluttajasuojan korkea taso vahvistamalla asiaankuuluvia, kyseisten lähetysten muotoa ja sisältöä säänteleviä vaatimuksia, koska teleostostoiminnalla on taloudellista merkitystä kaikille toimijoille ja koska se muodostaa todellisen myyntikanavan tavaroille ja palveluille yhteisössä, 28) on tärkeää, että toimivaltaiset kansalliset viranomaiset voivat asiaankuuluvien säännösten täytäntöönpanon valvonnassa tehdä muiden kuin yksinomaan teleostoslähetyksille varattujen kanavien osalta eron toisaalta teleostosesityksille, mainoksille ja muille mainonnan muodoille varatun lähetysajan ja toisaalta teleostoslähetyksille varattujen ohjelmapaikkojen lähetysajan välillä; sen vuoksi on tarpeen ja riittävää, että jokainen tällainen ohjelmapaikka on selvästi tunnistettavissa optisten tai akustisten keinojen perusteella ainakin ohjelmapaikan alussa ja lopussa, 29) direktiiviä 89/552/ETY, sellaisena kuin se on muutettuna tällä direktiivillä, sovelletaan yksinomaan teleostoslähetyksille tai omalle myynninedistämiselle varattuihin kanaviin, joilla ei esitetä tavanomaisia ohjelmia, kuten uutisia, urheilua, elokuvia, dokumentteja tai näytelmiä, ainostaan näiden direktiivien tarkoituksia varten ja tämän estämättä niiden sisällyttämistä yhteisön muiden säädösten soveltamisalaan, 30) on tarpeen selventää, että omat myynninedistämistoimet ovat erityinen mainonnan muoto, jossa lähetystoiminnan harjoittaja mainostaa omia tuotteitaan, palvelujaan, ohjelmiaan tai kanaviaan; erityisesti ohjelmaotteista koostuvia esittelyohjelmia olisi pidettävä ohjelmina; oma myynninedistäminen on uusi ja suhteellisen tuntematon ilmiö, ja sitä koskevia säännöksiä voidaan erityisesti tarkistaa tämän direktiivin tulevien tarkastelujen yhteydessä, 31) on tarpeen selventää sääntöjä alaikäisten ruumiillisen, henkisen ja moraalisen kehityksen suojelemisesta; tekemällä selvä ero ehdottomasti kiellettävien ohjelmien ja niiden ohjelmien välillä, jotka voidaan sallia soveltuvin teknisin keinoin, voitaneen vastata jäsenvaltioiden ja yhteisön esille tuomaan kysymykseen yleisestä edusta, 32) missään tämän direktiivin alaikäisten ja yleisen järjestyksen suojelusta annetuissa säännöksissä ei vaadita, että asianomaiset toimenpiteet olisi välttämättä toteutettava televisiolähetysten ennakkovalvonnan avulla, 33) komission yhdessä jäsenvaltioiden toimivaltaisten viranomaisten kanssa laatimassa selvityksessä sellaisten lisätoimenpiteiden mahdollisista eduista ja haitoista, joilla helpotetaan vanhempien tai huoltajien mahdollisuuksia valvoa alaikäisten katsomia ohjelmia, voidaan käsitellä muun muassa seuraavia seikkoja: - tarve varustaa uudet televisiovastaanottimet sellaisella teknisellä laitteella, jonka avulla vanhemmat tai huoltajat voivat estää tiettyjen ohjelmien katselun, - soveltuvien ikärajajärjestelmien käyttöönotto, - perheen yhteistä televisionkatselua edistävä politiikka, - muut kasvatukseen ja tiedostamiseen kohdistuvat toimenpiteet, - asiaankuuluvat toteutettavuustutkimukset, - tällä alalla Euroopassa ja muualla saavutetun kokemuksen sekä asianomaisten osapuolten kuten televisiolähetystoiminnan harjoittajien, tuottajien, ammattikasvattajien, media-alan asiantuntijoiden ja asiaankuuluvien yhdistysten näkemysten huomioon ottaminen, aiheellisten, lainsäädännöllisiä tai muita toimenpiteitä koskevien ehdotusten esittämiseksi tarvittaessa ennen 26 artiklassa asetetun määräajan päättymistä, 34) on tarpeen muuttaa direktiiviä 89/552/ETY siten, että luonnolliset tai oikeushenkilöt, joiden toimintaan kuuluu ainoastaan lääkärin määräyksestä saatavissa olevien lääketuotteiden ja lääkärinhoitojen valmistus ja myynti, voivat sponsoroida televisioohjelmia edellyttäen, että tällaisella sponsoroinnilla ei kierretä kieltoa, joka koskee ainoastaan lääkärin määräyksestä saatavissa olevien lääketuotteiden ja lääkärinhoitojen televisiomainontaa, 35) direktiivin 89/552/ETY ja tämän direktiivin lähestymistapa on valittu sellaisen olennaisen yhdenmukaisuuden saavuttamiseksi, joka on tarpeen ja riittävä turvaamaan televisiolähetysten vapaan liikkuvuuden yhteisössä; jäsenvaltiot voivat edelleen vapaasti soveltaa omaan lainkäyttövaltaansa kuuluviin lähetystoiminnan harjoittajiin yksityiskohtaisempia tai tiukempia sääntöjä tässä direktiivissä yhteensovitetuilla aloilla, mukaan lukien muun muassa säännöt, jotka koskevat kielipoliittisten tavoitteiden saavuttamista, yleisen edun suojelun toteutumista sen liittyessä television tehtävään tiedon, koulutuksen, kulttuurin ja viihteen tarjoajana, sekä tarvetta turvata tietoyhteiskunnan ja tiedotusvälineiden monimuotoisuus ja kilpailun ylläpitämistä määräävän markkina-aseman väärinkäytön ja/tai määräävään markkina-asemaan pääsemisen tai sen lujittamisen estämiseksi; näiden sääntöjen on oltava sopusoinnussa yhteisön sääntelyn kanssa, ja 36) Euroopan unionista tehdyn sopimuksen B artiklassa määrätään, että yksi unionin itselleen asetettaviksi tulevista tavoitteista on pitää kaikilta osin voimassa yhteisön säännöstö, OVAT ANTANEET TÄMÄN DIREKTIIVIN: 1 artikla Muutetaan direktiiviä 89/552/ETY seuraavasti: 1. Muutetaan 1 artikla seuraavasti: a) lisätään uusi b alakohta seuraavasti: "b) `lähetystoiminnan harjoittajalla` luonnollista tai oikeushenkilöä, jolla on toimituksellinen vastuu a alakohdassa tarkoitettujen televisio-ohjelmien lähetysaikojen suunnittelusta ja joka lähettää televisio-ohjelmia tai lähetyttää niitä kolmansien osapuolten toimesta." b) muutetaan entinen b alakohta c alakohdaksi seuraavasti: "c) `televisiomainonnalla` kaikenlaista kauppaan, liike-elämään tai ammattitoimintaan liittyvää ilmoitusta, jonka julkinen tai yksityinen yritys lähettää joko maksua tai muuta vastiketta vastaan tai omiin myynninedistämistarkoituksiinsa edistääkseen tavaroiden tai palvelujen, mukaan lukien kiinteä omaisuus tai oikeudet ja sitoumukset, toimittamista maksua vastaan," c) muutetaan entinen c ja d alakohta d ja e alakohdaksi, d) lisätään alakohta seuraavasti: "f) `teleostoslähetyksillä` suoria tarjouksia sisältäviä, yleisölle suunnattuja televisiolähetyksiä tuotteiden tai palvelujen, mukaan lukien kiinteä omaisuus, oikeudet ja sitoumukset, toimittamiseksi maksua vastaan." 2. Korvataan 2 artikla seuraavasti: "2 artikla 1) Kunkin jäsenvaltion on varmistettava, että kaikki sen lainkäyttövaltaan kuuluvien lähetystoiminnan harjoittajien lähettämät televisiolähetykset ovat niiden oikeusjärjestyksen sääntöjen mukaisia, joita sovelletaan kyseisessä jäsenvaltiossa yleisölle tarkoitettuihin lähetyksiin. 2) Tässä direktiivissä jäsenvaltion lainkäyttövaltaan kuuluvat sellaiset lähetystoiminnan harjoittajat: - jotka ovat sijoittautuneita kyseiseen jäsenvaltioon 3 kohdan mukaisesti, - joihin voidaan soveltaa 4 kohtaa. 3) Tässä direktiivissä lähetystoiminnan harjoittajan katsotaan olevan sijoittautunut jäsenvaltioon seuraavissa tapauksissa: a) lähetystoiminnan päätoimipaikka on kyseisessä jäsenvaltiossa, ja lähetysaikoja koskevat toimitukselliset päätökset tehdään samassa jäsenvaltiossa, b) jos lähetystoiminnan harjoittajan päätoimipaikka on yhdessä jäsenvaltiossa, mutta lähetyksiä koskevat toimitukselliset päätökset tehdään toisessa jäsenvaltiossa, lähetystoiminnan harjoittajan katsotaan olevan sijoittautunut siihen jäsenvaltioon, jossa merkittävä osa televisiolähetystoiminnan harjoittamiseen osallistuvista työntekijöistä työskentelee; jos kummassakin jäsenvaltiossa työskentelee merkittävä osa televisiolähetystoiminnan harjoittamiseen osallistuvista työntekijöistä, lähetystoiminnan harjoittajan katsotaan olevan sijoittautunut siihen jäsenvaltioon, jossa sen päätoimipaikka on; jos merkittävä osa televisiolähetystoiminnan harjoittamiseen osallistuvista työntekijöistä ei työskentele kummassakaan jäsenvaltiossa, lähetystoiminnan harjoittajan katsotaan olevan sijoittautunut siihen jäsenvaltioon, jossa se aloitti lähetystoiminnan harjoittamisen kyseisen jäsenvaltion oikeusjärjestyksen mukaisesti, edellyttäen, että sillä on edelleen vakaa ja tosiasiallinen yhteys tämän jäsenvaltion talouteen, c) jos lähetystoiminnan harjoittajalla on päätoimipaikka jäsenvaltiossa, mutta lähetysaikoja koskevat päätökset tehdään kolmannessa maassa, tai jos tilanne on päinvastainen, lähetystoiminnan harjoittajan katsotaan olevan sijoittautunut kyseiseen jäsenvaltioon edellyttäen, että merkittävä osa televisiolähetystoiminnan harjoittamiseen osallistuvista työntekijöistä työskentelee kyseisessä jäsenvaltiossa. 4) Lähetystoiminnan harjoittajien, joihin ei voida soveltaa 3 kohdan säännöksiä, katsotaan kuuluvan jäsenvaltion lainkäyttövaltaan seuraavissa tapauksissa: a) ne käyttävät kyseisen jäsenvaltion myöntämää lähetystaajuutta, b) ne eivät käytä jäsenvaltion myöntämää lähetystaajuutta, mutta käyttävät kyseiselle jäsenvaltiolle kuuluvaa satelliittikapasiteettia, c) ne eivät käytä jäsenvaltion myöntämää lähetystaajuutta tai jäsenvaltiolle kuuluvaa satelliittikapasiteettia, mutta käyttävät kyseisessä jäsenvaltiossa sijaitsevaa satelliittiyhteyttä. 5) Jos kysymystä siitä, mille jäsenvaltiolle lainkäyttövalta kuuluu, ei voida ratkaista 3 ja 4 kohdan perusteella, toimivaltainen on se jäsenvaltio, johon lähetystoiminnan harjoittaja on sijoittautunut Euroopan yhteisön perustamissopimuksen 52 artiklassa ja sitä seuraavissa artikloissa tarkoitetulla tavalla. 6) Tätä direktiiviä ei sovelleta lähetyksiin, jotka on tarkoitettu vastaanotettaviksi yksinomaan kolmansissa maissa ja joita yhden tai useamman jäsenvaltion yleisö ei suoraan tai välillisesti vastaanota." 3. Lisätään artikla seuraavasti: "2 a artikla 1) Jäsenvaltioiden on varmistettava alueellaan vapaus vastaanottaa toisten jäsenvaltioiden televisiolähetyksiä, eivätkä ne saa rajoittaa lähetysten edelleen lähettämistä perustein, jotka koskevat tässä direktiivissä yhteensovitettuja aloja. 2) Jäsenvaltiot voivat tilapäisesti poiketa 1 kohdasta, jos seuraavat edellytykset täyttyvät: a) toisesta jäsenvaltiosta tulevassa televisiolähetyksessä rikotaan ilmiselvästi ja vakavasti 22 artiklan 1 tai 2 kohdan ja/tai 22 a artiklan säännöksiä, b) lähetystoiminnan harjoittaja on edeltävien 12 kuukauden aikana rikkonut a alakohdassa tarkoitettuja säännöksiä vähintään kaksi kertaa, c) kyseinen jäsenvaltio on ilmoittanut kirjallisesti televisiolähetystoiminnan harjoittajalle ja komissiolle väitetystä säännösten rikkomisesta ja toimenpiteistä, joita se aikoo toteuttaa, jos tällainen säännösten rikkominen toistuu, d) neuvotteluissa lähettävän jäsenvaltion ja komission kanssa ei ole päästy sovintoratkaisuun 15 päivän kuluessa c alakohdassa tarkoitetusta ilmoituksesta, ja väitetty säännösten rikkominen jatkuu. Komissio päättää viimeistään kahden kuukauden kuluessa siitä, kun sille ilmoitettiin jäsenvaltion toteuttamista toimenpiteistä, ovatko toimenpiteet sopusoinnussa yhteisön oikeuden kanssa. Jos päätös on kielteinen, jäsenvaltion on kiireellisesti lopetettava kyseisten toimenpiteiden toteuttaminen. 3) Edellä 2 kohta ei rajoita minkään kyseisestä rikkomisesta aiheutuvan menettelyn, oikeuskeinon tai seuraamuksen soveltamista jäsenvaltiossa, jonka lainkäyttövaltaan kyseessä oleva lähetystoiminnan harjoittaja kuuluu." 4. Korvataan 3 artikla seuraavasti: "3 artikla 1) Jäsenvaltiot voivat vaatia, että niiden lainkäyttövaltaan kuuluvat televisiolähetystoiminnan harjoittajat noudattavat yksityiskohtaisempia tai tiukempia sääntöjä tämän direktiivin soveltamisalaan kuuluvissa asioissa. 2) Jäsenvaltioiden on asianmukaisin keinoin ja lainsäädäntönsä mukaisesti varmistettava, että niiden lainkäyttövaltaan kuuluvat televisiotoiminnan harjoittajat tosiasiallisesti noudattavat tämän direktiivin säännöksiä. 3) Toimenpiteisiin on sisällytettävä asianmukaiset menettelyt niille kolmansille osapuolille, muiden jäsenvaltioiden kansalaiset mukaan lukien, joita asia suoraan koskee, toimivaltaisten oikeus- tai muiden viranomaisten puoleen kääntymiseksi tosiasiallisen noudattamisen aikaansaamiseksi kansallisten säännösten mukaisesti." 5. Korvataan 4 artiklan 1 kohdassa sanat "ja tekstitelevisiopalveluille" sanoilla ", tekstitelevisiopalveluille ja teleostoslähetyksille". 6. Korvataan 5 artiklassa sanat "ja tekstitelevisiopalveluille" sanoilla ", tekstitelevisiopalveluille ja teleostoslähetyksille". 7. Muutetaan 6 artiklaa seuraavasti: a) korvataan 1 kohdan a alakohta seuraavasti: "a) jäsenvaltioista peräisin olevia teoksia," b) lisätään 1 kohtaan kohta seuraavasti: "Edellä b ja c alakohtien säännösten soveltamisen edellytyksenä on, ettei jäsenvaltioista peräisin oleviin teoksiin sovelleta syrjiviä toimenpiteitä kyseisissä kolmansissa maissa." c) korvataan 3 kohta seuraavasti: "3) Edellä 1 kohdan c alakohdassa tarkoitetut teokset ovat teoksia, joiden tuottajat ovat sijoittautuneet yhteen tai useampaan sellaiseen Euroopan kolmanteen maahan, jonka kanssa yhteisö on tehnyt audiovisuaalista alaa koskevia sopimuksia, ja nämä tuottajat ovat tuottaneet teokset joko kokonaan tai yhteistuotantona yhteen tai useampaan jäsenvaltioon sijoittautuneiden tuottajien kanssa, jos teokset on tehty pääosin yhdessä tai useammassa Euroopan valtiossa asuvien tekijöiden ja työntekijöiden myötävaikutuksella." d) muutetaan 4 kohta 5 kohdaksi ja lisätään kohta seuraavasti: "4) Teoksia, jotka eivät ole 1 kohdassa tarkoitettuja eurooppalaisia teoksia, mutta jotka on tuotettu jäsenvaltioiden ja kolmansien maiden kanssa tehtyjen kahdenvälisten yhteistuotantosopimusten mukaisesti, pidetään eurooppalaisina teoksina edellyttäen, että yhteisön yhteistuottajien osuus muodostaa suurimman osan kokonaistuotantokustannuksista ja että tuotantoa ei valvo yksi tai useampi jäsenvaltioiden ulkopuolelle sijoittautunut tuottaja." e) korvataan uudessa 5 kohdassa sanat "1 kohdassa" sanoilla "1 ja 4 kohdassa". 8. Korvataan 7 artikla seuraavasti: "7 artikla 1) Lähetystoiminnan harjoittajat eivät saa lähettää elokuvateoksia ennen kuin on kulunut 18 kuukautta kyseisen teoksen ensiesityksestä jonkin jäsenvaltion elokuvateattereissa, elleivät oikeuksien haltijat ja lähetystoiminnan harjoittajat ole keskinäisellä sopimuksella toisin päättäneet. 2) Tätä 1 kohdassa tarkoitettua määräaikaa lyhennetään 12 kuukauteen: a) kertamaksutelevisio- ja maksutelevisiokanavien osalta, b) lähetystoiminnan harjoittajan kanssa yhteistuotannossa valmistettujen elokuvateosten osalta." 9. Poistetaan 8 artikla. 10. Korvataan 9 artikla seuraavasti: "9 artikla Tätä lukua ei sovelleta paikallisille yleisöille tarkoitettuihin televisiolähetyksiin eikä televisiolähetyksiin, joita ei lähetetä kansallisessa televisioverkossa." 11. Korvataan IV luvun otsikko seuraavasti: "Televisiomainonta, sponsorointi ja teleostoslähetykset" 12. Korvataan 10 artikla seuraavasti: "10 artikla 1) Televisiomainonnan ja teleostoslähetysten on oltava helposti tunnistettavissa, ja ne on pidettävä selvästi erillään muista ohjelmapalveluista optisin ja/tai akustisin keinoin. 2) Yksittäiset mainokset ja teleostosesitykset ovat sallittuja vain poikkeuksellisesti. 3) Mainonnassa ja teleostoslähetyksissä ei saa käyttää alitajunnan kautta vaikuttavaa tekniikkaa. 4) Piilomainonta ja piiloteleostoslähetykset ovat kiellettyjä." 13. Korvataan 11 artikla seuraavasti: "11 artikla 1) Mainokset ja teleostosesitykset on sijoitettava ohjelmien väliin. Jos tämän artiklan 2-5 kohdan edellytykset täyttyvät, mainoksia ja teleostosesityksiä voidaan sijoittaa myös ohjelmien keskelle siten, ettei loukata ohjelman eheyttä eikä sen arvoa ottaen huomioon ohjelman luonnolliset tauot, sen kesto ja luonne, eikä loukata oikeuksien haltijoiden oikeuksia. 2) Ohjelmissa, jotka koostuvat itsenäisistä osista, tai urheiluohjelmissa ja saman tapaisesti rakentuvissa, väliaikoja sisältävissä tapahtumissa ja esityksissä mainoksia ja teleostosesityksiä saa sijoittaa ainoastaan osien väleihin tai väliajoille. 3) Audiovisuaalisten teosten, kuten pitkien elokuvien ja televisiota varten tehtyjen elokuvien (lukuun ottamatta tv-sarjoja, sarjafilmejä, kevyitä viihdeohjelmia ja dokumenttiohjelmia), lähetyksen saa keskeyttää kerran kutakin 45 minuutin jaksoa kohti, jos teoksen suunniteltu kesto on yli 45 minuuttia. Toinen keskeytys sallitaan, jos teosten suunniteltu kesto on vähintään 20 minuuttia pidempi kuin vähintään kaksi kokonaista 45 minuutin jaksoa. 4) Kun mainoksilla tai teleostosesityksillä keskeytetään muita kuin 2 kohdassa tarkoitettuja ohjelmia, peräkkäisten mainoskatkojen välillä on oltava vähintään 20 minuuttia yhden ohjelman aikana. 5) Uskonnollisten tilaisuuksien televisiolähetyksiä ei saa katkaista mainoksilla eikä teleostoslähetyksillä. Uutisia ja ajankohtaisohjelmia, dokumenttiohjelmia, uskonnollisia ohjelmia ja lastenohjelmia ei saa keskeyttää mainoksilla eikä teleostoslähetyksillä, jos ohjelman suunniteltu kesto on alle 30 minuuttia. Jos ohjelman suunniteltu kesto on vähintään 30 minuuttia, sovelletaan edellisten kohtien säännöksiä." 14. Korvataan 12 artiklassa johdantolause seuraavasti: "Televisiomainonta ja teleostoslähetykset eivät saa:" 15. Korvataan 13 artikla seuraavasti: "13 artikla Kaikenlainen savukkeiden ja muiden tupakkatuotteiden mainonta ja teleostoksina tarjoaminen on kielletty." 16. Numeroidaan nykyinen teksti 14 artiklassa 1 kohdaksi ja lisätään kohta seuraavasti: "2) Sellaisten lääketuotteiden, joilta edellytetään lääkevalmisteita koskevan lainsäädännön lähentämisestä 26 päivänä tammikuuta 1965 annetun neuvoston direktiivin 65/65/ETY (*) mukainen markkinoille saattamista koskeva lupa, tarjoaminen teleostoksina ja lääkehoitojen tarjoaminen teleostoksina on kiellettyä. (*) EYVL N:o 22, 9.2.1965, s. 369, direktiivi sellaisena kuin se on viimeksi muutettuna direktiivillä 93/39/ETY (EYVL N:o L 214, 24.8.1993, s. 22)" 17. Korvataan 15 artiklassa johdantolause seuraavasti: "Alkoholijuomien televisiomainonnassa ja teleostoslähetyksissä on noudatettava seuraavia periaatteita:". 18. Numeroidaan nykyinen teksti 16 artiklassa 1 kohdaksi ja lisätään kohta seuraavasti: "2) Teleostoslähetysten on täytettävä 1 kohdassa tarkoitetut vaatimukset, ja lisäksi niissä ei saa kehottaa alaikäisiä tekemään tavaroiden tai palvelujen osto- tai vuokrasitoumuksia." 19. Muutetaan 17 artiklaa seuraavasti: a) Korvataan 2 kohta seuraavasti: "2) Televisio-ohjelmia eivät saa sponsoroida yritykset, joiden pääasiallinen toiminta on savukkeiden tai muiden tupakkatuotteiden valmistus tai myynti." b) Muutetaan 3 kohta 4 kohdaksi ja lisätään kohta seuraavasti: "3) Yritykset, joiden toimintaan kuuluu lääketuotteiden tai lääkehoitojen valmistaminen tai myynti, voivat sponsoroiduissa televisio-ohjelmissa tuoda esiin yrityksen nimen tai yrityskuvan, mutta eivät sellaisia erityisiä lääketuotteita tai lääkehoitoja, jotka ovat saatavissa ainoastaan lääkärin määräyksestä siinä jäsenvaltiossa, jonka lainkäyttövaltaan televisiolähetystoiminnan harjoittaja kuuluu." 20. Korvataan 18 artikla seuraavasti: "18 artikla 1) Teleostosesitysten, mainosten ja muiden mainonnan muotojen lähetysajan määrä, 18 a artiklassa tarkoitettuja teleostoslähetyksille varattuja ohjelmapaikkoja lukuun ottamatta, ei saa olla yli 20 prosenttia päivittäisestä lähetysajasta. Mainosten lähetysaika ei saa olla yli 15 prosenttia päivittäisestä lähetysajasta. 2) Mainosten ja teleostosesitysten määrä yhtä tasatuntien välistä tuntia kohti ei saa olla yli 20 prosenttia. 3) Tässä artiklassa mainontaan ei lueta: - lähetystoiminnan harjoittajan omia ohjelmia ja näihin suoraan liittyviä oheistuotteita koskevia kuulutuksia, - virallisia tiedotuksia eikä korvauksetta lähetettyjä hyväntekeväisyysvetoomuksia." 21. Lisätään artikla seuraavasti: "18 a artikla 1) Teleostoslähetyksille varattujen ohjelmapaikkojen yhtäjaksoisen keston kanavalla, joka ei ole varattu yksinomaan teleostoslähetyksille, on oltava vähintään 15 minuuttia. 2) Ohjelmapaikkoja saa olla päivää kohti korkeintaan kahdeksan. Niiden kokonaiskesto saa olla korkeintaan kolme tuntia päivässä. Ne on voitava selvästi tunnistaa teleostoslähetyksille varatuiksi ohjelmapaikoiksi optisten ja akustisten keinojen perusteella." 22. Korvataan 19 artikla seuraavasti: "19 artikla Tämän direktiivin I, II, IV, V, VI, VI a ja VII lukua sovelletaan soveltuvin osin yksinomaan teleostoslähetyksille varattuihin kanaviin. Tällaisilla kanavilla mainostaminen on sallittua 18 artiklan 1 kohdassa määrätyissä päivittäisissä rajoissa. Direktiivin 18 artiklan 2 kohtaa ei sovelleta." 23. Lisätään artikla seuraavasti: "19 a artikla Tämän direktiivin I, II, IV, V, VI, VI a ja VII lukua sovelletaan soveltuvin osin yksinomaan omaan myynninedistämistoimintaan varattuihin kanaviin. Mainonta tällaisilla kanavilla sallitaan 18 artiklan 1 ja 2 kohdassa määrätyin rajoituksin. Erityisesti tätä määräystä tarkistetaan 26 artiklan mukaisesti." 24. Korvataan 20 artikla seuraavasti: "20 artikla Jäsenvaltiot voivat yhteisön oikeuden huomioon ottaen asettaa muita kuin 11 artiklan 2-5 kohdassa sekä 18 ja 18 a artiklassa säädettyjä edellytyksiä yksinomaan kansalliselle alueelle tarkoitettujen lähetysten osalta, jos yleisö ei voi vastaanottaa lähetyksiä suoraan tai välillisesti yhdessä tai useammassa muussa jäsenvaltiossa, sanotun kuitenkaan rajoittamatta 3 artiklan soveltamista." 25. Poistetaan 21 artikla. 26. Korvataan V luvun otsikko seuraavasti: "Alaikäisten suojelu ja yleinen järjestys". 27. Korvataan 22 artikla seuraavasti: "22 artikla 1) Jäsenvaltioiden on toteutettava aiheelliset toimenpiteet sen varmistamiseksi, että niiden lainkäyttövaltaan kuuluvien televisiolähetystoiminnan harjoittajien lähetyksissä ei ole ohjelmia, jotka saattaisivat vahingoittaa alaikäisten fyysistä, henkistä tai moraalista kehitystä, eikä varsinkaan pornografiaa tai perusteetona väkivaltaa sisältäviä ohjelmia. 2) Edellä 1 kohdassa tarkoitetut toimenpiteet koskevat myös muita ohjelmia, jotka voivat vahingoittaa alaikäisten fyysistä, henkistä tai moraalista kehitystä, paitsi jos lähetysajan valinnalla tai teknisin keinoin on varmistettu, että lähetysalueella olevat alaikäiset eivät tavallisesti kuule tai näe kyseisiä lähetyksiä. 3) Jäsenvaltioiden on lisäksi varmistettava, että kun tällaiset ohjelmat lähetetään koodaamattomassa muodossa, niitä edeltää äänimerkkinä annettu varoitus tai ne voidaan tunnistaa näiden ohjelmien koko keston ajan näkyvillä olevasta tunnusmerkistä." 28. Lisätään artikla seuraavasti: "22 a artikla Jäsenvaltioiden on varmistettava, että ohjelmissa ei yllytetä vihaan rodun, sukupuolen, uskonnon tai kansallisuuden perusteella." 29. Lisätään artikla seuraavasti: "22 b artikla 1) Komissio kiinnittää erityistä huomiota tämän luvun säännösten soveltamiseen 26 artiklassa säädetyssä kertomuksessa. Komissio suorittaa yhdessä jäsenvaltioiden toimivaltaisten viranomaisten kanssa tutkimuksen sellaisiin lisätoimenpiteisiin mahdollisesti liittyvistä eduista ja haitoista, joilla pyrittäisiin helpottamaan vanhempien tai huoltajien mahdollisuuksia valvoa alaikäisten katsomia ohjelmia." 30. Korvataan 23 artiklan 1 kohta seuraavasti: "1) Kansallisuudesta riippumatta jokaisella luonnollisella henkilöllä tai oikeushenkilöllä, jonka oikeutettuja etuja, varsinkin mainetta ja kunniaa on vahingoitettu esittämällä virheellisiä väitteitä televisio-ohjelmassa, on oltava oikeus vastineeseen tai vastaavaan oikaisukeinoon, sanotun kuitenkaan rajoittamatta jäsenvaltioiden siviili-, hallinto- tai rikosoikeutta koskevien säädösten soveltamista. Jäsenvaltioiden on varmistettava, ettei oikeutta vastineeseen tai vastaavaan oikaisukeinoon estetä asettamalla kohtuuttomia ehtoja tai edellytyksiä. Vastine on lähetettävä kohtuullisessa ajassa perustellun pyynnön esittämisen jälkeen sille lähetykselle, johon vastinepyynnössä viitataan, soveltuvaan aikaan ja soveltuvalla tavalla." 31. Lisätään 23 artiklan jälkeen uusi luku seuraavasti: "VI a LUKU Yhteyskomitea 23 a artikla 1) Perustetaan komission yhteyteen yhteyskomitea. Se muodostuu jäsenvaltioiden toimivaltaisten viranomaisten edustajista. Sen puheenjohtajana on komission edustaja, ja se kokoontuu joko puheenjohtajan aloitteesta tai jäsenvaltion valtuuskunnan pyynnöstä. 2) Komitean tehtävänä on: a) edistää tämän direktiivin tosiasiallista täytäntöönpanoa neuvottelemalla säännöllisesti sen soveltamisesta mahdollisesti aiheutuvista käytännön ongelmista ja erityisesti 2 artiklan soveltamisesta sekä mahdollisista muista kysymyksistä, joita koskeva keskustelu katsotaan hyödylliseksi, b) toimia paikkana keskustelulle siitä, mitä kysymyksiä olisi käsiteltävä kertomuksissa, jotka jäsenvaltioiden on annettava 4 artiklan 3 kohdan mukaisesti, kertomusten metodologiasta, 25 a artiklassa tarkoitetun riippumattoman tutkimuksen tarkoituksesta, tätä koskevien tarjousten arvioinnista ja itse tutkimuksesta, c) keskustella niiden säännöllisten neuvottelujen tuloksista, joita komissio käy lähetystoimintaa harjoittavien organisaatioiden, tuottajien, kuluttajien, valmistajien, palvelujen tarjoajien ja ammattijärjestöjen kanssa, d) edistää tiedonvaihtoa jäsenvaltioiden ja komission välillä televisiolähetyspalvelujen sääntelytoimenpiteitä koskevasta tilanteesta ja kehityksestä ottaen huomioon yhteisön politiikan audiovisuaalisella alalla sekä kyseisen alan teknisen kehityksen, e) tarkastella kaikkea kyseisellä alalla tapahtuvaa kehitystä, josta keskusteleminen vaikuttaa hyödylliseltä." 32. Lisätään artikla seuraavasti: "25 a artikla 4 artiklan 4 kohdassa säädetty seurantatarkastelu suoritetaan . . . (*) mennessä. Siinä on otettava huomioon riippumaton tutkimus toimenpiteiden vaikutuksista sekä yhteisön että kansallisella tasolla. (*) 5 vuoden kuluessa tämän direktiivin antamisesta." 33. Korvataan 26 artikla seuraavasti: "26 artikla Viimeistään 31 päivänä joulukuuta 19. . . (*) ja sen jälkeen kahden vuoden välein komissio antaa Euroopan parlamentille, neuvostolle sekä talous- ja sosiaalikomitealle kertomuksen tämän direktiivin, sellaisena kuin se on muutettuna, soveltamisesta ja tekee tarvittaessa uusia ehdotuksia sen mukauttamiseksi televisiolähetystoiminnan alan kehitykseen, ottaen erityisesti huomioon tekniikan viimeaikaisen kehityksen. (*) Kolmannen vuoden lopussa tämän direktiiviin antamisesta." 2 artikla 1. Jäsenvaltioiden on saatettava voimaan tämän direktiiviin noudattamisen edellyttämät lait, asetukset ja hallinnolliset määräykset viimeistään . . . (8). Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiivin tai niitä virallisesti julkaistaessa niihin on liitettävä viittaus tähän direktiivin. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan sinä päivänä, jona se julkaistaan Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty . . . Euroopan parlamentin puolesta Puhemies Neuvoston puolesta Puheenjohtaja (1) EYVL N:o C 185, 19.7.1995, s. 4 (2) EYVL N:o C 301, 13.11.1995, s. 35 (3) Euroopan parlamentin lausunto annettu 14 päivänä helmikuuta 1996 (EYVL N:o C 65, 4.3.1996, s. 113), neuvoston yhteinen kanta vahvistettu 8 päivänä heinäkuuta (sitä ei ole vielä julkaistu virallisessa lehdessä), Euroopan parlamentin päätös . . . (sitä ei ole vielä julkaistu virallisessa lehdessä). (4) EYVL N:o L 298, 17.10.1989, s. 23 (5) Asia C-221/89, kuningatar v liikenneministeri, ex parte Factortame, (1991) ECR I-3905, 20 kohta. (6) Ks. erityisesti asiassa 33/74 (Van Binsbergen v Bestuur van de Bedrijfsvereniging), (1974) ECR 1299 ja asiassa C-23/93, TV 10 SA v Commissariaat voor de Media, (1994) ECR I-4795 tehdyt päätökset. (7) EYVL N:o L 113, 30.4.1992, s. 13 (8) 18 kuukauden kuluessa direktiivin antamisesta. NEUVOSTON PERUSTELUT I. JOHDANTO 1. Komissio antoi 31 päivänä toukokuuta 1995 ehdotuksen direktiiviksi televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY muuttamisesta. 2. Euroopan parlamentti antoi lausuntonsa 14 päivänä helmikuuta 1996, ja talous- ja sosiaalikomitea 13 päivänä syyskuuta 1995. 3. Komissio antoi 10 päivänä toukokuuta 1996 muutetun ehdotuksen, jossa otetaan huomioon Euroopan parlamentin lausunto. 4. Neuvosto vahvisti yhteisen kantansa 8 päivänä heinäkuuta 1996 perustamissopimuksen 189 b artiklan mukaisesti. Pöytäkirjaan merkityt neuvoston ja/tai komission lausumat esitetään näiden perustelujen liitteessä. II. EHDOTUKSEN TAVOITE Ehdotuksen tavoitteena on tehdä edellä mainitun direktiiviin 89/552/ETY mukaisesti tiettyjä muutoksia kyseiseen direktiiviin sen ajantasaistamiseksi ja sen toimivuuden parantamiseksi, jotta saataisiin vakaat, Euroopan unionin audiovisuaalisen alan kehitystä edistävät oikeudelliset puitteet. 1. Yleiset huomautukset 1.1 Neuvosto kannattaa yhteisessä kannassaan komission ehdotuksessaan esittämiä tärkeimpiä tavoitteita. Yhteisessä kannassa otetaankin käyttöön vuoden 1989 direktiivin paremman soveltamisen mahdollistava järjestelmä sisällyttämällä siihen eurooppalaisella audiovisuaalisella alueella paremman oikeusvarmuuden mukanaan tuovat säännökset, ja se on dynaaminen, televisiotoiminnan alan teknisen kehityksen huomioon ottava väline. 1.2 Neuvoston työn yhteydessä 11 päivänä kesäkuuta 1996 tehtiin muutoksia komission muutettuun ehdotukseen. Komission mielestä sen ehdottama lähestymistapa oli parempi tiettyjen säännösten osalta, mutta se yhtyi neuvoston yhteiseen kantaan päätöksentekomenettelyn etenemisen edistämiseksi ja antaakseen siten parlamentille mahdollisuuden tarkastella yhteistä kantaa toisessa käsittelyssä. 1.3 Yhteisessä kannassa on tehty erityisesti seuraavat tärkeät muutokset komission alkuperäiseen ehdotukseen: a) Lainkäyttövallan määrittämisen perusteet (yhteisen kannan 1 artiklan 2 kohdassa oleva 2 artikla) Yhteisessä kannassa luodaan komission muutetun ehdotuksen mukaisesti järjestelmä, joka mahdollistaa lainkäyttövallan antamisen jollekin jäsenvaltiolle tietyn lähetystoiminnan harjoittajan osalta. 2 artiklan 5 kohta varmistaa lopullisesti oikeusvarmuuden jäsenvaltion lainkäyttövallan määrittämiseksi. b) Eurooppalaisten teosten edistäminen (4 ja 5 artikla) Neuvosto päätti pitää voimassa direktiivissä 89/552/ETY käyttöön otetun eurooppalaisten teosten edistämisjärjestelmän katsoen, että siinä annetaan jäsenvaltioille toivottava joustavuus samalla, kun varmistetaan haluttu eurooppalaisten teosten edistäminen. Neuvosto perusti myös yhteyskomitean, jonka tehtävänä on seurata tarkasti direktiivin soveltamista erityisesti 4 ja 5 artiklaan liittyvistä kysymyksistä käytävän keskustelun aikana. (Katso yhteisen kannan 1 artiklan 31 kohta.) Direktiivin 4 artiklan 4 kohdassa ja yhteisen kannan 1 artiklan 32 kohdassa esitetty lauseke antaa parlamentille ja neuvostolle mahdollisuuden tarkastella uudelleen näitä kysymyksiä komission kertomuksen perusteella ja ottaen huomioon riippumattoman tutkimuksen kyseisten toimenpiteiden vaikutuksesta sekä yhteisön että kansainvälisellä tasolla. c) Alaikäisten suojelu teleostosten suhteen (yhteisen kannan 1 artiklan 18 kohdassa esitetty 16 artikla) Yhteisessä kannassa vahvistetaan alaikäisten suojelua teleostosten suhteen säätämällä, että teleostoslähetyksissä ei saa yllyttää alaikäisiä tekemään tavaroiden ja palvelujen vuokraamista tai ostamista koskevia sopimuksia. d) Mainonnalle varatun lähetysajan enimmäismäärä (yhteisen kannan 1 artiklan 20 kohdassa esitetty 18 artiklan 3 kohta) Yhteisessä kannassa jätetään mainoksille päivittäin varatun lähetysajan ulkopuolelle lähetystoiminnan harjoittajan omat ohjelmat ja niihin suoraan liittyvät oheistuotteet sekä viralliset tiedotukset ja hyväntekeväisyysvetoomukset. e) Teleostoslähetysten ohjelmapaikat (yhteisen kannan 1 artiklan 21 kohdassa esitetty 18 a artikla) Yhteisessä kannassa rajoitetaan teleostoslähetyksille varattujen ohjelmapaikkojen määrä enintään kahdeksaan. f) Yksinomaan teleostoslähetyksille varatut kanavat (yhteisen kannan 1 artiklan 22 kohdassa esitetty 19 artikla) Yksinomaan teleostoslähetyksille varattuja kanavia koskevaa järjestelyä on selvennetty. g) Yksinomaan omaan myynninedistämiseen varatut kanavat (yhteisen kannan 1 artiklan 1 b kohdassa ja 23 kohdassa esitetyt 1 artiklan c alakohta ja 19 a artikla) Oma myynninedistäminen katsotaan televisiomainonnaksi ja yksinomaan omaan myynninedistämiseen varattuja kanavia koskevaa järjestelyä on selvennetty. h) Alaikäisten suojelu (yhteisen kannan 1 artiklan 29 kohdassa esitetty 22 b artikla) Alaikäisten suojeluun heitä mahdollisesti vahingoittavia ohjelmia vastaan liittyviä toimenpiteitä vahvistettiin, ja komissiolle annettiin tehtäväksi suorittaa yhdessä jäsenvaltioiden kanssa tutkimus alaikäisten suojeluun liittyvistä erityisesti teknisistä lisätoimenpiteistä. i) Oikeus vastineeseen (yhteisen kannan 1 artiklan 30 kohdassa esitetty 23 artiklan 1 kohta) Vastineen esittämisoikeuden käyttöä koskevia sääntöjä on parannettu. 2. Euroopan parlamentin tarkistukset 2.1 Komission hyväksymät tarkistukset Komissio otti muutettuun ehdotukseensa 30 parlamentin tarkistusta, 5 kokonaan ja 25 osittain tai toisessa muodossa. 2.2 Neuvoston hyväksymät tarkistukset Neuvosto hyväksyi 34 parlamentin tarkistusta kokonaan, osittain tai toisessa muodossa. Kyse on seuraavista tarkistuksista: 1, 2, 6, 7, 10, 11, 12, 15, 19, 20, 21, 22, 23, 24, 25, 26, 28, 36, 37, 38, 39, 40, 41, 42, 44, 45, 46, 51, 57, 58, 74, 75, 76, ja 88. Neuvosto hyväksyi suurimman osan komission hyväksymistä parlamentin tarkistuksista sekä monta tämän hylkäämää tarkistusta. 2.3 Parlamentin tarkistukset, joita neuvosto ei hyväksynyt - Tarkistukset 3, 18 ja 77 Uudet palvelut Neuvosto ei katsonut aiheelliseksi laajentaa direktiivin soveltamisalaa tiettyihin uusiin audiovisuaalisiin palveluihin. Näitä on tutkittava perusteellisesti, ja neuvosto toivoo, että yhteisön tasolla aloitetaan asiaa koskeva keskustelu komission pian esittämän vihreän kirjan pohjalta. Neuvosto ei myöskään hyväksynyt ehdotettua, komission hyväksymää televisiolähetyksen määritelmää. - Tarkistukset 4 ja 5 Rahoituselin ja mahdollinen direktiivi joukkotiedotusvälineiden omistuksesta Neuvosto katsoi, ettei tällä hetkellä ole aiheellista mainita lainsäädäntötekstissä audiovisuaalisten teosten tuotannon rahoituselintä samanaikaisesti, kun ehdotusta päätökseksi käsitellään vielä neuvostossa, eikä toistaiseksi esittelemätöntä mahdollista direktiiviä joukkotiedotusvälineiden omistuksesta. - Tarkistus 8 Velvoite tukea kansallista ja paikallista tuotantoa Neuvosto muistuttaa 3 artiklan 1 kohdan säännöksistä, joiden mukaan "jäsenvaltiot voivat vaatia, että niiden lainkäyttövaltaan kuuluvat televisiolähetystoiminnan harjoittajat noudattavat yksityiskohtaisempia tai tiukempia sääntöjä tämän direktiivin soveltamisalaan kuuluvissa asioissa". Neuvosto katsoi kuitenkin, että esitetyn muotoinen tarkistus olisi ristiriidassa 4 artiklan sanamuodon kanssa. - Tarkistukset 13 ja 68 - Mainosten ja teleostosohjelmien yhdenmukaisuus etäsopimuksista ja harhaanjohtavasta mainonnasta annettujen direktiivien kanssa - Julkisen palvelun välttämättömyys Neuvosto katsoi, että kyseiset tarkistukset eivät kuulu direktiivin soveltamisalaan. - Tarkistukset 29, 30, 31, 32, 33, 34 ja 59 Eurooppalaisten teosten edistäminen Katso edellä olevaa 1.3 b kohtaa - Tarkistus 35 Riippumattoman televisiolähetystoiminnan harjoittajan määritelmä Neuvosto katsoi, että parlamentin ehdottama ja komission johdantokappaleessaan 21 a esittämässä määritelmässä ei oteta asianmukaisella tavalla huomioon tilannetta eri jäsenvaltioissa. - Tarkistus 36 Eurooppalaisen teoksen määritelmä (yhteistuotanto kolmansien maiden kanssa) Neuvosto mukautti eurooppalaisen teoksen määritelmää edistääkseen voimakkaammin kolmansien Euroopan maiden kanssa toteutettavia yhteistuotantoja. Yhteistuotannot toteutetaan sellaisten kolmansien Euroopan maiden kanssa, joiden kanssa yhteisö on tehnyt audiovisuaaliseen alaan liittyviä sopimuksia. - Tarkistukset 43, 47, 48, 50 Mainoksiin, teleostosohjelmiin ja teleostoskanaviin sovellettavat lainsäännökset - tarkistuksen 43 osalta neuvosto ei halunnut mennä nykyistä tekstiä pidemmälle ja lisätä siihen komission hyväksymää "maailmankatsomuksellista vakaumusta", - tarkistusten 47, 48 ja 50 osalta neuvosto halusi mieluummin luoda teleostoksille mainosten sisältöä ja esitystapaa koskeviin sääntöihin osittain mukautetut oikeudelliset puitteet; neuvosto suhtautuu avoimemmin tiettyjen tuotteiden teleostoksiin (artikla 14) sekä joustavammin teleostoslähetyksille varattuihin ohjelmapaikkoihin (18 a artikla) ja teleostoksille varattuihin kanaviin (19 artikla). - Tarkistukset 102, 52, 55, 62 Alaikäisten suojelu Neuvosto katsoo alaikäisille suunnatun televisiomainonnan ja teleostostarjonnan osalta, että yhteisen kannan tekstissä luodaan paras mahdollinen kyseisen yleisön suojelun taso säätämättä kuitenkaan televisiokanaville tarkistuksessa 52 esitettyjä velvoitteita. Tarkistusten 55 ja 62 osalta ks. edellä oleva 1.3 h kohta. - Tarkistus 56 Rotuun, sukupuoleen, uskontoon tai kansallisuuteen perustuvaan vihaan tähtäävän yllyttämisen vastaisten säännösten vahvistaminen (22 a artikla) Neuvosto katsoo, että sen valitsema sanamuoto vastaa paremmin vaatimusta kaiken vihaan yllyttämisen välttämisestä. LIITE Yhteinen kanta direktiivin antamiseksi direktiivin 89/552/ETY muuttamisesta Neuvoston ja/tai komission lausumat 1 artiklan a alakohdan osalta Komissio ilmoittaa, että se aikoo esittää lähiaikoina vihreän kirjan, jossa käsitellään muun muassa uusia audiovisuaalisia palveluja (kohta kohdalta). 2 a artiklan osalta Neuvosto ja komissio toteavat, että tämä direktiivi ei vaikuta jäsenvaltioiden oikeuteen toteuttaa yhteisöoikeuden mukaisia toimenpiteitä siinä tapauksessa, että johonkin jäsenvaltioon sijoittautunut luonnollinen henkilö tai oikeushenkilö käyttävät toiseen jäsenvaltioon sijoittautuneen kokonaan tai pääasiassa ensin mainittuun jäsenvaltioon lähetyksensä suuntaavan lähetystoimen harjoittajajärjestön palveluksia kiertääkseen yhteisön lainsäädännön mukaisesti vahvistettuja kyseisen jäsenvaltion mainostamista koskevia sääntöjä, erityisesti kuluttajansuojan alalla. 6 artiklan 1 kohdan d alakohdan osalta Komissio vahvistaa, että sen näkemyksen mukaan uusi d alakohta ei anna sille lisätoimivaltuuksia, joilla se voisi neuvotella suoraan kolmansien maiden kanssa tai toimia niitä vastaan. 15 artiklan osalta Neuvosto ja komissio panevat merkille, että alkoholijuomien teleostokset voivat johtaa kyseisten juomien kulutuksen kasvuun ja aiheuttaa näin ollen sosiaalisia ongelmia ja vahingoittaa terveyttä. Neuvosto ja komissio myöntävät, että tällainen vaara voi olla erityisen suuri niissä jäsenvaltioissa, jotka ovat äskettäin aloittaneet alkoholijuomien toimittamista koskevien säännöstensä vapauttamisen. Näin ollen neuvosto ja komissio myöntävät, että 15 artiklassa esitetyt periaatteet ovat erityisen tärkeitä näiden jäsenvaltioiden osalta ja toteavat, että tämä tilanne otetaan huomioon näiden periaatteiden soveltamisessa. Tätä kysymystä tullaankin tarkastelemaan uudelleen tämän direktiivin asiaa koskevien säännösten mukaisesti. 16 artiklan osalta Komissio toteaa, että se aikoo tutkia televisiomainonnan ja teleostosten vaikutusta alaikäisiin sitä silmällä pitäen, että tätä kysymystä tarkastellaan uudelleen direktiiviä seuraavan kerran tarkistettaessa. 23 a artiklan 2 kohdan a alakohdan osalta Komissio toteaa, että 23 a artiklan 2 kohdan a alakohdan nojalla yhteyskomitealle annettuihin tehtäviin kuuluu muun muassa eurooppalaisten teosten tuottamiseen tehtyjen investointien ottaminen huomioon niiden lähetystoiminnan harjoittajien osalta, joiden on vaikea toteuttaa lähetysajan suurimman osan varaamista eurooppalaisille teoksille. Viitaten 23 a artiklan 2 kohdan a alakohdassa 2 artiklasta johtuviin käytännön ongelmiin neuvosto kehotti komiteaa järjestämään kuulemistilaisuuksia johdanto-osan 12 kappaleessa mainitusta kysymyksestä.